„ Ætla sér að vera í efstu deild í mörg ár “ Eins og greint hefur verið frá náði meistaraflokks lið kvenna hjá ÍA að tryggja sér sæti í Pepsi deild kvenna á næsta ári í gærkvöld þegar liðið spilaði síðari undanúrslitaleik sinn gegn KR á KR vellinum í Reykjavík . Leikurinn fór 2 : 0 fyrir KR en það dugði þeim röndóttu ekki til þar sem Skagakonur unnu fyrri leik liðanna 3 : 0 , og því samanlagt 3 : 2 . ÍA leikur því í Pepsí deildinni næsta sumar . Í hinum úrslitaleiknum áttust við Fylkir og Grindavík og voru það Fylkiskonur sem höfðu betur , en þær unnu í gær 3 : 2 á heimavelli , samtals 6 : 3 . Það verða því ÍA og Fylkir sem mætast í hreinum úrslitaleik um Íslandsmeistaratitilinn í 1. deild kvenna . Liðin léku í sama riðli í sumar og mættust tvisvar . Fyrri leikur þeirra , sem fram fór á Akranesi , endaði með jafntefli 1 : 1 , en sá síðari í Árbænum endaði með stórsigri Fylkiskvenna , 7 : 1 . Skagakonur eiga því harma að hefna í úrslitaleiknum sem fram fer á laugardaginn kl. 14 . KSÍ á eftir að ákveða hvar leikurinn fer fram , en verður leikin á hlutlausum velli . Skessuhorn mun greina frá leikstað þegar hann hefur verið ákveðinn . Þjálfarateymi liðisins , Margrét , Magnea og Steindóra . Ljósm. sv . Fengu einstakan stuðning í sumar Magnea Guðlaugsdóttur , þjálfari liðsins , segir að tímabilið í sumar hafi gengið afar vel hjá liðinu sem tapaði einungis þremur leikjum og gerði eitt jafntefli . „ Við gerðum jafntefli við Fylki og töpuðum svo fyrir þeim og Frömmurunum . Þetta voru ekki alltaf fallegir leikir sem við unnum en við gerðum alltaf það sem til þurfti . Þegar fjórir leikir voru eftir vorum við búnar að tryggja okkur sæti í úrslitunum . Þetta var glæsilega gert hjá okkur . “ Síðasta sumar var ÍA hársbreidd frá því að komast upp um deild en að mati Magneu munaði um í sumar að liðið náði að sigra í lélegu leikjunum sínum . „ Þessir lélegu leikir töpuðust í fyrra eða duttu í jafntefli , sem var sárt . Við unnum þá leiki í sumar og það þarf stundum heppni með efstu liðin . Þó er ég ekki að segja að það hafi verið heppni hjá okkur að komast upp . Mér fannst nokkrir leikir vera þannig að við gerðum það sem til þurfti en ekkert meira en það , “ segir Magnea . Á undan áætlun Samkvæmt Magneu var stemningin í liði ÍA mjög góð í sumar . „ Þessar stelpur þekkjast vel og vita kosti og galla hvorrar annarrar . Þær eru í mjög góðu jafnvægi og eru mjög samheldinn hópur . Ef stemningin væri léleg þegar svona gengur hefði maður ekki gaman af fótbolta . Stelpurnar hafa haft mjög gaman af þessu . “ Kjarni liðsins er sá sami og frá því að uppbyggingarátak var sett af stað þar sem markmiðið var að komast í efstu deild 2014 . „ Þegar farið var að spá í það fyrir alvöru að gera þetta lið að úrvalsdeildarliði fyrir fimm árum , átti að fara upp með hóp sem virkilega væri tilbúinn . Margar af stelpunum eru úr þeim hópi sem ætlað var að klára þetta alla leið . Að halda þessum hóp saman hefur verið virkileg barátta , en það hjálpar mjög mikið að hafa hóp sem þekkist vel . Einnig er það einstakt að við séum með hreinræktað Skagalið . Í liðinu eru bara stelpur frá Akranesi . “ Magnea segir markmiðið að vera í efstu deild til margra ára . „ Ef við hefðum ekki farið upp yrðum við í svakalegum vandræðum með að halda hópnum saman . Það er þó eins gott að við höldum hópnum saman því við ætlum okkur ekki að vera í efstu deild í eitt ár . Við ætlum að vera þarna í mörg ár og það gerist bara ef við náum að halda fólkinu okkar . “ Hefði getað grátið Magnea telur að styrkja þurfi liðið fyrir næsta tímabil því mikið bil sé á milli deilda . „ Fyrst og fremst þurfum við að halda hópnum og byggja liðið upp í kringum þær . “ Stuðningurinn sem liðið hlaut í sumar hjálpaði einnig mikið til . „ Sá stuðningur sem við fengum í sumar og sérstaklega í þessum tveimur leikjum var með ólíkindum . Ég var ekki bara klökk heldur hefði ég getað farið að hágrenja . Í seinni leiknum gegn KR áttum við stúkuna í Frostaskjóli og okkar fólk söng mun hærra en KR-ingarnir . Það er ekki spurning að stuðningurinn hefur hjálpað til , sérstaklega hérna heima . Þá rúlluðum við yfir þær og þær áttu ekki séns . Stelpurnar eiga eftir að lifa á þessu þangað til þær verða gamlar og með fléttur , “ segir Magnea og bætir að lokum við : „ Það er alveg einstakt hvað við fengum góðan stuðning og ég elska alla Skagamenn . “ Fyrirliði liðsins , Guðrún Þórbjörg Sturlaugsdóttir , segði í samtali við Skessuhorn vera himinlifandi yfir árangrinum og hafi verið kærkomið að upplifa fagnaðarlætin þegar flautað var til leiksloka í gær . „ Við þurftum að fá þessa útrás enda búnar að dreyma um það lengi að komast í úrvalsdeildina . Í fyrra vorum við einu stigi frá því að komast í úrslitakeppnina sem var frekar ömurlegt og því var það frábær og langþráð stund þegar leikurinn kláraðist á móti KR . Við erum allar sem ein búnar að vera stefna að því að komast upp um deild í sumar og því var mjög gaman ná þessu markmiði , “ segir Guðrún sem var einnig gríðarlega ánægð með þann stuðning sem liðið fékk á KR vellinum . „ Þegar ég leit yfir stúkuna sá ég að það voru sennilega fleiri Skagamenn á vellinum en KR-ingar . Þessi stuðningur skipti okkur miklu máli , en örugglega hefur reynt taugar margra stuðningsmanna okkar undir lok leiksins , “ bætir hún við kímin í bragði . Búast má við hörkuleik í úrslitaleiknum á laugardaginn á móti Fylki að mati Guðrúnar . „ Fylkir er með rosalega sterkt lið og á klárlega heima í úrvalsdeildinni með okkur . Það verður gaman að fá að spila við þær aftur og gera betur en síðast þegar við lékum við þær . Þetta er leikur sem við ætlum okkar sjálfsögðu að vinna . “ Guðrún segir að frábær liðsandi sé búinn að vera í hópnum í sumar og er hann mjög samheldinn . „ Við erum allar uppaldar Skagastelpur og höfum spilað saman upp yngri flokkana . Því þekkjum við hvor aðra mjög vel og það veitir okkur styrk . Liðið er afar ungt , en sem dæmi er bara þrjár eldri en tvítugt í liðinu , ég , Ingunn og Helga Sjöfn . Restin er yngri en tvítugt . “ Guðrún dregur ekkert undan þegar talið berst að keppni í efstu deild og segir tilhlökkun ríkja í hópnum að takast á við það verkefni . „ Helga og Ingunn eru þær einu af okkur sem leikið hafa í efstu deild , þannig að flestar okkar vita ekki hvernig það er að leika þar . Það breytir því þó ekki að við erum tilbúnar í slaginn á næsta ári . “ Misstum aldrei trúna Ingunn Dögg Eiríksdóttir hefur verið fastamaður í liði Skagakvenna í sumar en hún , ásamt Helgu Sjöfn Jóhannesdóttur , eru einu leikmenn liðsins sem léku með því þegar það lék í úrvalsdeild síðast árið 2005 . „ Það er frábært að ná þessum árangri og ríkir mikil gleði í hópnum . Við erum með mjög ungt lið og finnst mér árangurinn enn betri í því ljósi . Allar erum við uppaldar á Akranesi og erum við til dæmis eina liðið í úrslitakeppninni sem ekki er með erlendan leikmann innan sinna raða . Þetta sýnir styrk kvennaknattspyrnunnar á Skaganum , “ segir Ingunn sem lofar þjálfarateymi liðsins . „ Þjálfararnir hafa náð að halda hugum okkar við efnið í sumar og það hefur gert það að verkum að við misstum aldrei trúna á það að við myndum ná að klára verkefnið . “ Hún kveðst hlakka til að mæta liði Fylkis í úrslitaleiknum á laugardaginn og segir hópinn tilbúinn að kljást við Árbæinga í þriðja skipti í sumar . „ Við munum gera okkar besta á laugardaginn og að sjálfsögðu hafa gaman af leiknum . Þetta eru mjög jöfn lið , þrátt fyrir að við höfum átt mjög ólíka leiki við þær í sumar . Ég vil hvetja alla Skagamenn til að mæta á leikinn og styðja við bakið á okkur líkt og í báðum leikjunum við KR , sá stuðningur skiptir okkur miklu máli . “ Ingunn segir ljóst að langtímaplan ÍA hafa við að móta meistaraflokkslið á grunni þess kjarna leikmanna sem nú myndar það . „ Við snérum aftur til leiks í fyrra eftir tveggja ára hlé og vorum við þá hársbreidd frá því að komast í úrslitakeppnina . Markmiðið var alltaf að tryggja sér sæti í úrvalsdeild 2014 og sýnir liðið því sterkan karakter að ná því markmiði . Í hópnum eru afar efnilegir leikmenn sem eiga eftir að bæta sig enn frekar á næstu árum , sérstaklega þegar við munum nú kljást við bestu liðin á Íslandi á næsta tímabili . Það að eiga lið í efstu deild mun líka hvetja enn frekar þær stelpur sem eru að banka á dyrnar í meistaraflokki . Framtíðin er því björt í kvennaknattspyrnunni á Akranesi . “